Kommissionens forordning (EF) nr. 359/2004

af 27. februar 2004

om overgangsforanstaltninger til forordning (EF) nr. 2125/95 som følge af Tjekkiets, Estlands, Cyperns, Letlands, Litauens, Ungarns, Maltas, Polens, Sloveniens og Slovakiets tiltrædelse

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til traktaten om Tjekkiets, Estlands, Cyperns, Letlands, Litauens, Ungarns, Maltas, Polens, Sloveniens og Slovakiets tiltrædelse, særlig artikel 2, stk. 3,

under henvisning til akten vedrørende Tjekkiets, Estlands, Cyperns, Letlands, Litauens, Ungarns, Maltas, Polens, Sloveniens og Slovakiets tiltrædelse, særlig artikel 41, stk. 1, og

ud fra følgende betragtninger:

(1) Der bør fastsættes overgangsforanstaltninger for at gøre det muligt for importører fra Tjekkiet, Estland, Cypern, Letland, Litauen, Ungarn, Malta, Polen, Slovenien og Slovakiet (herefter benævnt "de nye medlemsstater") at nyde godt af bestemmelserne i Kommissionens forordning (EF) nr. 2125/95 af 6. september 1995 om åbning og forvaltning af toldkontingenter for svampekonserves(1).

(2) Der bør fastsættes ordninger for 2004 for at sikre, at der fra datoen for tiltrædelsen sondres mellem på den ene side traditionelle importører og nye importører som defineret i artikel 4, stk. 1, i forordning (EF) nr. 2125/95 og på den anden side traditionelle importører og nye importører fra de nye medlemsstater.

(3) For at sikre en korrekt anvendelse af kontingenterne og gøre det muligt for de traditionelle importører fra de nye medlemsstater at ansøge om tilstrækkelige mængder i 2004 bør der fastsættes bestemmelser for 2004 om justering af den mængde, for hvilken traditionelle importører fra de nye medlemsstater kan indgive licensansøgninger.

(4) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Forarbejdede Frugter og Grøntsager -

UDSTEDT FØLGENDE FORORDNING:

Artikel 1

Med henblik på anvendelsen af denne forordning forstås ved:

1) "nuværende medlemsstater": Fællesskabets medlemsstater pr. 30. april 2004

2) "nye medlemsstater": Tjekkiet, Estland, Cypern, Letland, Litauen, Ungarn, Malta, Polen, Slovenien og Slovakiet.

Artikel 2

Uanset artikel 4, stk. 1, litra a), i forordning (EF) nr. 2125/95 forstås der for 2004 ved "traditionelle importører" og kun for de nye medlemsstater de importører, der kan fremlægge bevis for:

a) at de fra andre oprindelser end de nye eller de nuværende medlemsstater har importeret de produkter, der omhandles i artikel 1, stk. 1, i forordning (EF) nr. 2125/95, i mindst to af de tre kalenderår forud for 2004

b) at de i 2003 også har importeret og/eller eksporteret mindst 100 tons produkter, der er forarbejdet på basis af frugter og grøntsager omhandlet i artikel 1, stk. 2, i Rådets forordning (EF) nr. 2201/96(2).

Importen skal finde sted i den nye medlemsstat, hvori den pågældende importør er etableret eller har sit hovedsæde, og eksporten skal finde sted til andre destinationer end de nye eller de nuværende medlemsstater.

Artikel 3

Uanset artikel 4, stk. 1, litra b), i forordning (EF) nr. 2125/95 forstås der for 2004 ved "nye importører" og kun i de nye medlemsstater andre erhvervsdrivende end de traditionelle importører, der er defineret i artikel 2 i nærværende forordning, nemlig økonomiske beslutningstagere, fysiske eller juridiske personer, enkeltpersoner eller sammenslutninger, der kan fremlægge bevis for, at de fra andre oprindelser end de nye eller de nuværende medlemsstater i hvert enkelt af de to kalenderår forud for 2004 har importeret og/eller eksporteret mindst 50 tons produkter, der er forarbejdet på basis af frugter og grøntsager omhandlet i artikel 1, stk. 2, i forordning (EF) nr. 2201/96.

Importen skal finde sted i den nye medlemsstat, hvori den pågældende importør er etableret eller har sit hovedsæde, og eksporten skal finde sted til andre destinationer end de nye eller de nuværende medlemsstater.

Artikel 4

1. Uanset artikel 5, stk. 1, i forordning (EF) nr. 2125/95 må de licensansøgninger, der i maj 2004 indgives af de traditionelle importører i de nye medlemsstater, ikke omfatte mere end 65 % af det årlige gennemsnit af importen i den pågældende medlemsstat med oprindelse i andre lande end de nuværende medlemsstater, Polen, Bulgarien og Rumænien i løbet af de tre foregående kalenderår.

2. Uanset artikel 5, stk. 2, i forordning (EF) nr. 2125/95 må de licensansøgninger, der i maj 2004 indgives af de nye importører i de nye medlemsstater, ikke omfatte mere end 8 % af den mængde, der er tildelt i henhold til artikel 3 i nævnte forordning.

Artikel 5

Denne forordning træder i kraft den 1. maj 2004 med forbehold af ikrafttrædelsen af traktaten om Tjekkiets, Estlands, Cyperns, Letlands, Litauens, Ungarns, Maltas, Polens, Sloveniens og Slovakiets tiltrædelse.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 27. februar 2004.

På Kommissionens vegne

Franz Fischler

Medlem af Kommissionen

(1) EFT L 212 af 7.9.1995, s. 16. Senest ændret ved forordning (EF) nr. 1142/2003 (EUT L 160 af 28.6.2003, s. 39).

(2) EFT L 297 af 21.11.1996, s. 29. Senest ændret ved forordning (EF) nr. 1239/2001 (EFT L 171 af 26.6.2001, s. 1).